text: Postal ulydighed på Postvej
  01 januar 2012 kl. 13.43
  Det er dag ét med den nye postlov - fra i dag skal postkasserne ud i skel, men ikke en gang på Postvej i Tørring er forholdene bragt i overensstemmelse med de postale direktiver. Kun et sted var der sat et stativ i skellet til montering af postkassen efter de nye regler.
  Postkasserne på Postvej afslører postal anarki og ulydighed. Stort set ingen er forskriftsmæssig placeret i henhold til den nye postlov. Heldigvis holder postbudet fri i dag - nytårsdag - men senest i morgen vil etaten konstatere, at Postvejs-beboerne (og sikkert mange andre med dem) IKKE lever op til reglementet.
  